สินค้าไอทีเริ่มสดใส คาดปีนี้โตเกิน 10%
ศูนย์วิจัยกสิกรไทยคาดมูลค่าตลาดสินค้าไอทีในปี 2553 เติบโตอย่างน้อย 10.5% จากโตติดลบปีที่แล้ว
13 ม.ค. 2553

ศูนย์วิจัยกสิกรไทยคาดมูลค่าตลาดสินค้าไอทีในปี 2553 เติบโตอย่างน้อย 10.5% จากโตติดลบปีที่แล้ว
ศูนย์วิจัยกสิกรไทย ประเมินแนวโน้มตลาดสินค้าไอทีปี 2553 คาดว่า จะกลับมามีความคึกคักอีกครั้ง ภายใต้สถานเศรษฐกิจไทยที่มีแนวโน้มฟื้นตัว โดยจะมีมูลค่าประมาณ 7.95 – 8.5 หมื่นล้านบาท หรือขยายตัว 10.5 – 18.5% จากที่คาดว่าจะหดตัว 4.9% ในปี 2552 โดยสินค้าที่คาดว่าจะมาสร้างความคึกคักในตลาดคอมพิวเตอร์ คือ คอมพิวเตอร์พกพาขนาดเล็ก หรือ Smartbook ในขณะที่ตลาดคอมพิวเตอร์พกพา หรือโน้ตบุ๊กยังคงสามารถขยายตัวได้ดี โดยเฉพาะแนวโน้มราคาคอมพิวเตอร์โน้ตบุ๊กที่ถูกลง ทำให้ฐานลูกค้ามีขนาดใหญ่ขึ้น  
อย่างไรก็ตาม การแข่งขันจะมีความรุนแรงขึ้น เนื่องจากสินค้าไอทีมีผู้ผลิตหลายราย สินค้ามีคุณสมบัติไม่แตกต่างกันมากนัก จึงเกิดการเปรียบเทียบราคาระหว่างแบรนด์ ทำให้ผู้ผลิต หรือเจ้าของสินค้า ต้องทำการตลาดอย่างหนัก โดยพยายามพัฒนาสินค้าที่มีเทคโนโลยีใหม่ที่มีความแตกต่างจากคู่แข่งให้มากที่สุด ที่จะมาสร้างปรากฏการณ์ใหม่ในตลาด